**Informatīvais ziņojums “Par 2017. gada 22.-23. maija Eiropas Savienības Izglītības, jaunatnes, kultūras un sporta ministru padomē izskatāmajiem Izglītības un zinātnes ministrijas kompetencē esošajiem jautājumiem”**

2017. gada 22.-23. maija Eiropas Savienības (turpmāk – ES) Izglītības, jaunatnes, kultūras un sporta ministru padomes darba kārtībā tiks izskatīti šādi Izglītības un zinātnes ministrijas kompetencē esoši jautājumi:

**JAUNATNES POLITIKAS JOMA:**

**1. Padomes secinājumu projekts par stratēģiskajām perspektīvām Eiropas sadarbībai jaunatnes jomā pēc 2018. gada**

Secinājumu projektā ES un tās dalībvalstis tiek aicinātas:

1) nodrošināt to, lai regulējuma turpmākai Eiropas sadarbībai jaunatnes jomā izstrāde balstītos uz faktiem un informāciju un lai tās pamatā būtu plašas un ietverošas konsultācijas ar visām atbilstīgajām ieinteresētajām personām;

2) apsvērt regulējumu, kas ir starpnozaru, elastīgs, reaģējošs un pārredzams;

3) nodrošināt saskaņotību ar citām programmām un instrumentiem, kas ir būtiski jauniešiem;

4) vēl vairāk uzsvērt tēmas, kuras ir svarīgas jauniešu labklājībai un viņu pārejai pieaugušu cilvēku statusā un kuras konkrēti attiecas uz jaunatnes jomu;

5) izvērtēt, pārskatīt un atjaunot strukturēto dialogu un tā mērķus, lai nodrošinātu dialogu ar dažādiem jauniešiem, ne tikai tiem, kas iesaistās jauniešu organizācijās;

6) pievērst uzmanību interneta, sociālo mediju un digitalizācijas iespējamai ietekmei uz solidaritātes, politiskās līdzdalības un aktīvas pilsonības veicināšanu jauniešu vidū un politiskās atsvešinātības, populisma, propagandas un radikalizācijas, kas var novest pie vardarbīga ekstrēmisma, apkarošanai;

7) izvērtēt, vēl vairāk stiprināt un pēc iespējas pilnveidot politikas instrumentus, rīkus un metodes, un sadarbības mehānismus, piemēram, ES un Eiropas Padomes jaunatnes partnerību;

Secinājumu projektā turpmākās prezidējošās valstis tiek aicinātas sagatavot jaunu projektu regulējumam Eiropas sadarbībai jaunatnes jomā pēc 2018. gada, ņemot vērā šos secinājumus, kā arī gaidāmo Eiropas Komisijas iniciatīvu ES stratēģijai jaunatnes jomā pēc 2018. gada.

**Latvijas pozīcija:**

**Latvija atbalsta Padomes secinājumu projekta pieņemšanu** un jaunas stratēģijas izveidi ar mērķi radīt plašākas iespējas visiem jauniešiem, iedrošināt un mudināt viņus pašus veidot Eiropas nākotni, tādējādi ceļot jauniešu labklājību, kā arī vairojot uzticēšanos ES pamatvērtībām un institūcijām.

**Latvija uzsver**, ka nepieciešams veicināt gan starpinstitucionālu, gan starpnozaru sadarbību jaunas stratēģijas izstrādē, gan tās īstenošanā, tādējādi nodrošinot visu iesaistīto pušu saskaņotu rīcību. Ņemot vērā plašo jautājumu loku, kas ir aktuāls jauniešiem un jaunatnes jomai, starpnozaru sadarbības ietvaros būtu jākoncentrējas uz atsevišķiem jautājumiem ar augstu sadarbības un sinerģijas potenciālu. **Latvija uzskata**, ka nepieciešams radīt skaidru saikni starp stratēģijā izvirzītajiem politiskajiem mērķiem un finansēšanas programmām. Jāpanāk, lai dažādi finanšu instrumenti nepārklātos, bet kalpotu kā vienots rīks resursu piešķiršanā un sadalē.

**2. Padomes rezolūcijas projekts par strukturēto dialogu un turpmāku dialoga ar jauniešiem veidošanu saistībā ar politiku Eiropas sadarbībai jaunatnes jomā pēc 2018. gada**

Padomes Rezolūcijā par to, *lai veicinātu jauniešu politisko līdzdalību Eiropas demokrātiskajā dzīvē* minēts, ka vispārējā tematiskā prioritāte Eiropas sadarbībai saistībā ar strukturēto dialogu jaunatnes jomā laikposmā no 2016. gada 1. janvāra līdz 2017. gada 30. jūnijam būs “radīt iespēju visiem jauniešiem iesaistīties dažādā, savienotā un iekļaujošā Eiropā”.

Rezolūcijas projektā ES un tās dalībvalstis tiek aicinātas attiecīgos gadījumos ņemt vērā kopīgos ieteikumus un rīcības plānus par strukturēto dialogu ar jauniešiem, kad tiek formulēta un īstenota turpmākā jaunatnes politika, kā arī veikt strukturētā dialoga procesa un tā mērķu pārskatīšanu saistībā ar gaidāmo Komisijas iniciatīvu par ES jaunatnes stratēģiju laikposmam pēc 2018. gada un apsvērt inovatīvus un efektīvus veidus, kā veicināt jēgpilnu un konstruktīvu dialogu un sadarbību ar jauniešiem, kas nāk no dažādām vidēm, un jauniešu organizācijām un politikas veidotājiem, tostarp ieinteresētajām personām no citām attiecīgām nozarēm.

Tā kā 2018. gadā noslēgsies atjauninātais regulējums Eiropas sadarbībai jaunatnes jomā (2010–2018), vispārējo tematisko prioritāti strukturētajā dialogā ar jauniešiem un jaunatnes organizācijām nākamajam darba ciklam (no 2017. gada 1. jūlija līdz 2018. gada 31. decembrim) vajadzētu vērst uz turpmāko ES jaunatnes stratēģiju – pēc 2018. gada. Strukturētā dialoga sestā cikla nosaukums būs “Jaunatne Eiropā: kas notiks tālāk?”.

Turpmākās prezidējošās valstis strukturētā dialoga sestajā darba ciklā galvenokārt koncentrēsies uz to, lai novērtētu, pārskatītu un atjauninātu strukturēto dialogu.

**Latvijas pozīcija:**

**Latvija atbalsta Rezolūcijas projekta pieņemšanu un uzskata,** ka ir lietderīgi turpināt Strukturētā dialoga metodes būtību, taču šajā kontekstā jādomā par atgriezeniskās saites principa uzlabošanu gan ES, gan nacionālā līmenī, kā arī starp Eiropas Jaunatnes konferenci un Jaunatnes lietu ģenerāldirektoru sanāksmi.

**Latvija norāda,** ka ir jāizvērtē līdz šim pielietotos darbības instrumentus un metodes un jāatsakās no tām, kas izvirzītos mērķus nav sasniegušas.

**Latvija uzsver,** ka ES īstenotās jaunatnes politikas metodes jāveido jauniešiem draudzīgas, tai skaitā to būtība jauniešiem jāizskaidro visiem jauniešiem saprotamā un uztveramā valodā.

**3. Padomes secinājumu projekts par to, kāda ir darba ar jaunatni loma, atbalstot tādu būtisku dzīves prasmju attīstību jauniešos, kuras veicina sekmīgu pieaugšanu, pāreju uz aktīvu pilsoniskumu un darba dzīvi**

Secinājumu projektā minēts, ka efektīvs darbs ar jaunatni var jauniešiem dot labvēlīgus rezultātus:

* pilnveidojot viņu kompetences un tādējādi veicinot viņu personīgo izaugsmi;
* veicinot un iedrošinot pozitīvas sabiedriskās vērtības, uzvedību un attieksmi, īpaši jauniešu attiecībās ar apkārtējiem;
* sekmējot jauniešu radošās un inovatīvās spējas un potenciālu, kas viņiem ļaus sekmīgi piedalīties darba dzīvē;
* veicinot demokrātiskās vērtības un tādējādi sekmējot aktīvu pilsoniskumu un demokrātisku līdzdalību.

Tāpat šajā secinājumu projektā tiek norādīts, ka dzīves prasmes ir personīgo un sociālo prasmju kopums, ko iegūst, iesaistoties izglītībā un apmācībā, jaunatnes darbā un neformālās un ikdienējās mācīšanās procesā, un kuras var izmantot, lai risinātu tādus jautājumus, parādības un problēmas, ar kurām bieži saskaras ikviens savā ikdienas dzīvē.

**Latvijas pozīcija:**

**Latvija atbalsta Padomes secinājumu projekta pieņemšanu un uzskata,** ka ir būtiski veicināt darbu ar jaunatni kā *Jaunās prasmju programmas Eiropai* sastāvdaļu, ņemot vērā, ka darbs ar jaunatni papildina un atbalsta visus minētās programmas aspektus.

**Latvija atbalsta** nepieciešamību veicināt un atbalstīt starpnozaru partnerības un iniciatīvas, jo īpaši tādas, kurās iesaistās jaunatnes darba nodrošinātāji, izglītības iestādes, sociālie un nodarbinātības dienesti un sociālie partneri, kas jauniešiem palīdz iegūt un attīstīt dzīves prasmes.

**Latvija uzsver**, ka ir būtiski turpināt darbu, lai veicinātu darbā ar jaunatni iegūto prasmju novērtēšanu un sertificēšanu ar neformālās un ikdienējās mācīšanās validēšanai paredzētiem mehānismiem.

**4. Politikas debates “Eiropas nākotnes veidošana, uzklausot un atbalstot jauniešus”**

Maltas prezidentūra (turpmāk - MT PRES)uzskata, ka, lai arī Eiropas nākotnes veidošanā ir daudz aspektu un dimensiju, jauniešiem fundamentāli svarīgi jo īpaši ir divi no tiem:

1) jauniešu balsis ir jāuzklausa;

2) atbildot uz jauniešu sacīto un ņemot vērā viņu paustās vajadzības, bažas un cerības, mums ir skaidri jāformulē redzējums par Eiropas nākotni.

**Politikas debatēm MT PRES izvirzījusi šādus jautājumus:**

1) Kā mēs varam iesaistīties inovatīvā, jēgpilnā un konstruktīvā dialogā ar jauniešiem? Vai mēs esam gatavi un spējīgi uzklausīt? Vai spējam atbildēt ar empātiju, taču arī godīgi un ar realitātes sajūtu?

2) Vai spējam formulēt tādu redzējumu par Eiropas Savienības nākotni, kas gan iedvesmotu jauniešus, gan dotu tiem iespējas? Kādas, jūsuprāt, ir vissvarīgākās šāda redzējuma iezīmes vai aspekti?

**Latvijas pozīcija:**

**Latvijas sniegtās atbildes uz diskusijai izvirzītajiem jautājumiem:**

**1) Kā mēs varam iesaistīties inovatīvā, jēgpilnā un konstruktīvā dialogā ar jauniešiem? Vai mēs esam gatavi un spējīgi uzklausīt? Vai spējam atbildēt ar empātiju, taču arī godīgi un ar realitātes sajūtu?**

Latvijas uzskata, ka ir jāturpina Strukturētā dialoga process, bet tā ieviešana un īstenoša kopumā būtu jāvienkāršo. Procesa ietvaros būtu nepieciešams sašaurināt izskatāmo tēmu loku un fokusēties uz konkrētu problēmu risināšanu. Tāpat Strukturētā dialoga kontekstā jādomā par atgriezeniskās saites principa uzlabošanu gan ES, gan nacionālā līmenī, kā arī starp Eiropas Jaunatnes konferenci un Jaunatnes lietu ģenerāldirektoru sanāksmi, lai visas iesaistītās puses būtu informētas par Strukturētā dialoga rezultātiem.

Tāpat ir jāņem vērā, ka jauniešu dzīvesveids un uzvedība saistībā ar sociālo un tehnoloģisko attīstību mainās, tāpēc ir svarīgi, lai jaunatnes darbā turpinātu veidot jaunas metodes un pieejas, lai saprastu jauniešus un izveidotu kontaktu ar viņiem.

Jāturpina darbs arī ES programmas “Erasmus+: Jaunatne darbībā” ietvaros, rīkojot apmācības jaunatnes darbiniekiem, lai celtu viņu kompetences dažādās jomās, tai skaitā par inovatīviem rīkiem darbā ar jaunatni - spēļošana, dizaina domāšana, humora metode, vizuālā fasilitēšana u.c.

**Latvija uzsver,** ka ES īstenotās jaunatnes politikas metodes jāveido jauniešiem saprotamas, tai skaitā to būtība jauniešiem jāizskaidro visiem jauniešiem saprotamā un uztveramā valodā.

**2) Vai spējam formulēt tādu redzējumu par Eiropas Savienības nākotni, kas gan iedvesmotu jauniešus, gan dotu tiem iespējas? Kādas, jūsuprāt, ir vissvarīgākās šāda redzējuma iezīmes vai aspekti?**

**Latvija uzskata**, ka jāturpina darbs pie starpnozaru sadarbības nodrošināšanas principa, kā tas noteikts arī jaunatnes politikas plānošanas dokumentos, tādējādi aptverot un iesaistot arvien vairāk jauniešu un sniedzot viņiem iespējas veidot savu redzējumu par ES nākotni.

Starpnozaru sadarbības nozīme ir uzsvērta arī Latvijas prezidentūras laikā apstiprinātajos *Padomes secinājumos par starpnozaru politikas sadarbības pastiprināšanu, lai efektīvi risinātu sociāli ekonomiskos izaicinājumus, ar kuriem saskaras jaunieši* (2015/C 172/02)

Lai nodrošinātu iespējas jāņem vērā šādi aspekti:

1) Līdzdalība

2) Informācijas pieejamība

3) Vienlīdzīgu iespēju princips

4) Jauniešu interešu ievērošanas princips

5) Labvēlīgu ekonomisko priekšnosacījumu princips

Lai piedāvātu jauniešu tādu redzējumu par ES nākotni, kas tos iedvesmotu, ir būtiski veicināt viņu starpā diskusiju par ES vērtībām un būtību, lai attīstītu ES pilsonību un jauniešu piederības sajūtu.

**SPORTA JOMA:**

**1.Padomes un Padomē sanākušo dalībvalstu valdību pārstāvju secinājumu projekts par sportu kā sociālās iekļaušanas platformu, izmantojot brīvprātīgo darbu**

MT PRES Padomes secinājumos galvenā uzmanība vērsta uz mazāk labvēlīgos apstākļos esošu personu grupu, kuru pārstāvjiem ir risks tikt sociāli atstumtiem – īpaši bēgļu un migrantu, vecāka gadagājuma cilvēku, cilvēku ar īpašām vajadzībām un mazāk aizsargātu jaunu cilvēku –iesaistīšanu brīvprātīgā darba aktivitātēs sportā.

ES dalībvalstis tiek aicinātas izpētīt un atzīt brīvprātīgo darbu par sociālās iekļaušanas rīku un atbalstīt pašvaldību sadarbību ar sporta organizācijām. Brīvprātīgais darbs būtu jāattīsta par vērtīgu izglītojošu konceptu, kas iekļaujams dažādos neformālās un ikdienējās mācīšanās līmeņos, iesaistot jaunatnes un sporta organizācijas un stiprinot to sadarbību. Brīvprātīgais darbs veicināms arī organizējot liela mēroga sporta pasākumus sadarbībā ar sporta kustību.

Eiropas Komisija aicināta atbalstīt labas prakses un zināšanu apmaiņu ES dalībvalstu vidū saistībā ar brīvprātīgā darba sportā ietekmi uz sociālo iekļaušanu un izvērtēt iespēju atbalstīt starptautiska iniciatīvas nacionālu un starptautisku stratēģisko darbību sociālās iekļaušanas jomā ES finansēšanas programmu ietvaros – īpaši Erasmus+ programmas un Eiropas Sociālā fonda ietvaros.

Eiropas Komisija un ES dalībvalstis aicinātas izmantot Eiropas Sporta nedēļu brīvprātīgā darba veicināšanā; veicināt neformālās izglītības un ikdienas mācīšanās caur brīvprātīgo darbu sportā atzīšanu, īpaši izplatot Eiropas instrumentus personu prasmju un kvalifikāciju atzīšanā; veicināt labāku Struktūrfondu un Kohēzijas fondu līdzekļu izmantošanu infrastruktūras uzlabošanai un sporta klubu programmu finansēšanai sociālo apstākļu uzlabošanai, īpaši reģionos, kuros ir daudz etnisko minoritāšu pārstāvju; popularizēt Eiropas Solidaritātes korpusu sporta organizācijām, lai sporta jomā aktīviem jauniem cilvēkiem būtu labākas iespējas piekļūt programmai.

**Latvijas pozīcija:**

**Latvija atbalsta** Padomes secinājumu projekta pieņemšanu un **kopumā atbalsta** sociālās atstumtības riskam pakļauto cilvēku brīvprātīgo iesaisti sporta aktivitātēs, tomēr svarīgi ir nodrošināt šādu pasākumu atbilstību nacionālajam regulējumam šajā jomā.

**Latvija uzsver**, ka brīvprātīgajam darbam ir nozīmīga loma sporta organizāciju darbībā – galvenokārt iesaistot brīvprātīgos dažādu pasākumu rīkošanā galvenokārt noteikta mērķa – pasākuma īstenošanas nodrošināšanai.

**Latvija atzinīgi vērtē** *Erasmus+* programmas sniegtās iespējas projektiem brīvprātīgā darba un sociālās iekļaušanas jomā un uzskata, ka sporta organizācijām ir liels potenciāls aktīvāk iesaistīties Eiropas brīvprātīgajā darbā.

**Latvija atbalsta** Eiropas Sporta nedēļas izmantošanu brīvprātīgā darba iespēju paplašināšanai.

**2. Sporta plašsaziņas līdzekļi un to loma sociālās iekļaušanas stiprināšanā – politikas debates**

MT PRES sagatavotajā diskusiju dokumentā atspoguļoti piemēri, kā sporta plašsaziņas līdzekļus varētu izmantot, lai panāktu labāku izpratni par sociālo iekļaušanu. Dokumentā uzsvērti seši dažādi aspekti, kā skatīt plašsaziņas līdzekļu lomu sociālās iekļaušanas veicināšanā:

* Labas prakses veicināšana saistībā ar sociālo iekļaušanu sportā;
* Plašsaziņas līdzekļu loma un plašsaziņas līdzekļu tiesības attiecībā uz iekļaujošu sabiedrību;
* Sporta sociālie plašsaziņas līdzekļi kā sociālās integrācijas platforma;
* Iespējas piedāvāšana daudzkultūru grupām iegūt pieredzi sporta plašsaziņas līdzekļos;
* Sporta plašsaziņas līdzekļu partnerības ar skolām;
* Jaunie žurnālisti un sporta plašsaziņas līdzekļi.

MT PRES debatēm izvirzījusi šādus jautājumus:

1. Kādu lomu sporta plašsaziņas līdzekļi dalībvalstīs var uzņemties, lai veicinātu sociālo iekļaušanu un sociālo integrāciju?

2. Kā sporta plašsaziņas līdzekļu uzņēmumus var mudināt būt sociāli atbildīgākiem, lai plašsaziņas līdzekļi būtu pozitīvs spēks sporta attīstībā?

**Latvijas pozīcija:**

**Latvija atzīst**, ka plašsaziņas līdzekļiem var būt nozīmīga loma sociālās iekļaušanas veicināšanā caur sportu.

Plašsaziņas līdzekļos atspoguļotā informācija vislielākajā mērā ir atkarīga no sporta nozares norisēm un attiecīgo klubu un organizāciju aktivitātēm, kas var gūt rezonansi plašsaziņas līdzekļos un tādējādi ietekmēt plašāku sabiedrību un veicināt sociālo iekļaušanu.

Vienlaikus jāņem vērā plašsaziņas līdzekļu neatkarību, ko nosaka dažādi faktori, tostarp komerciāla rakstura intereses, kā arī sabiedrības paradumi un intereses.

**3. Padomes un Padomē sanākušo dalībvalstu valdību pārstāvju rezolūcijas projekts par Eiropas Savienības sporta darba plānu (2017. gada 1. jūlijs – 2020. gada 31. decembris)**

MT PRES izstrādātajā Padomes rezolūcijas projektā būtībā saglabāta ES sporta darba plāna (2014-2017) struktūra. Dokumentā ietvertas atsauces uz sporta iespējamo ieguldījumu ES vispārējo prioritāšu īstenošanā, uzsverot nepieciešamību stiprināt ES līmeņa starpnozaru sadarbību ar mērķi vērsties pret ES līmeņa problēmām, kā arī norādīts uz sadarbību ar trešajām valstīm turpmākas sporta diplomātijas attīstīšanai un sadarbības nodrošināšanu ar starptautiskajām organizācijām – Eiropas Padomi, Pasaules Antidopinga aģentūru, Pasaules Veselības organizāciju.

Padomes rezolūcijas projektā saglabāti trīs galvenie darbības prioritāšu virzieni – godprātīgums sportā, sporta ekonomiskā dimensija, sports un sabiedrība.

Padomes rezolūcijas projektā uzsvērta dalībvalstu savstarpējas sadarbības, sadarbības ar Eiropas Komisiju un sporta organizācijām un atbilstošajām kompetentajām organizācijām nacionālā, Eiropas un starptautiskā līmenī nepieciešamība, uzsvērta strukturētā dialoga loma.

Dalībvalstis aicinātas: sadarboties ar Eiropas Komisiju, lai efektīvi īstenotu darba plānu, ievērojot subsidiaritātes principu un sporta autonomiju, ņemt vērā darba plānu politikas plānošanā nacionālā līmenī, regulāri informēt un atbilstošajos gadījumos konsultēties ar sporta nozares pārstāvjiem par darba plāna īstenošanu, lai nodrošinātu aktivitāšu nozīmi un atbilstīgumu, atbilstoši izplatīt informāciju par rezultātiem, kas sasniegti ES darba plānu sportā ietvaros.

ES Padomes prezidentūras aicinātas: iztrādājot prezidentūru trio un savas prezidentūras darba programmu, ņemt vērā darba plānu, informēt dalībvalstis par pasākumiem ES Padomē, kas ietekmē sportu, strādāt pie nākamā darba plāna izstrādes pēc esošā plāna termiņa beigām.

Eiropas Komisija aicināta:

* sadarboties un informēt dalībvalstis par iniciatīvām citās ES politikas nozarēs, kas ietekmē sportu un par atbilstošajiem Eiropas Komisijas darbības plāniem;
* atbalstīt iesaistīto pušu sadarbību darba plāna īstenošanā, izpētot veidus, kā sekmēt plašu dalībvalstu un ekspertu dalību ekspertu grupās, veidojot ekspertu grupas ar ekspertiem, kuriem ir augsta līmeņa zināšanas, kā arī īstenojot citus labas prakses apmaiņas un savstarpējas mācīšanās atbalsta pasākumus;
* sekmēt strukturēto dialogu sportā ikgadējā Eiropas sporta foruma ietvaros;
* attīstīt ikgadējo Eiropas Sporta nedēļu kā rīku iesaistes veicināšanai sportā un fiziskajās aktivitātēs;
* atbalstīt darba plāna prioritātes un atbilstošos pamata pasākumus, izmantojot *Erasmus+* un citas atbilstošās ES programmas;
* izvērtēt darba plāna rezultātus izstrādājot atskaiti;
* atbilstošos gadījumos publiskot darba rezultātus, kas sasniegti ar šī un iepriekšējo ES sporta darba plānu ietvaros.

**Latvijas pozīcija:**

**Latvija atbalsta** MT PRES virzītā Padomes rezolūcijas projekta pieņemšanu un atbalsta darba plānā iekļautos darba tematus, īpaši plānoto darbu **godprātīguma apdraudējuma sportā novēršanā, īpaši** spēļu rezultātu pasūtīšanas apkarošanas un cīņas pret dopingu jomā, kā arī sporta un veselības, tai skaitā iedzīvotāju fiziskās aktivitātes veicināšanas, jomā.

**Latvija pozitīvi vērtē Eiropas Sporta nedēļas** iniciatīvu kā praktisku rīku dažādu sporta vērtību popularizēšanai, bet galvenokārt uzsverams šīs iniciatīvas pienesums iedzīvotāju fiziskās aktivitātes veicināšanā un līmeņa kāpināšanā.

**Latvija atbalsta** nākamā ES sporta darba plāna izstrādi ar termiņu līdz 2020. gada 31. decembrim, jo šāds termiņš nodrošina sasaisti ar ES finansēšanas programmu termiņu.

**Latvija atbalsta** prezidentūru darba sasaisti ar darba plānu, un darba plāna sasaisti ar nākamo prezidentūru plānotajiem darba tematiem.

Sporta organizācijas gan nacionālā, gan starptautiskā līmenī ir iesaistītas sporta politikas īstenošanā, tāpēc ir būtiski izmantot ES līmeņa sadarbības iespējas konstruktīva dialoga veidošanai ar starptautiskām sporta organizācijām.

**Latvija atbalsta** Padomes rezolūcijas projektā iekļautās darba metodes, kas ir papildinātas ar kopu sanāksmēm un sanāksmes par tematiem, kas ir visu interesēs (ieinteresēto dalībvalstu grupas). Darba metožu dažādošana varētu sekmēt ES sporta darba plāna mērķu sasniegšanu.

**Latvija pozitīvi vērtē** dokumentā ietverto aicinājumu Eiropas Komisijainodrošināt loģistikas un tehnisko atbalstu, lai apkopotu un izplatītu atbilstīgus dokumentus un informāciju par ES sporta politiku.

**Latvija atbalsta** nākamā ES Sporta darba plāna prioritāšu īstenošanas sasaisti ar *Erasmus+* programmas resursiem un citiem atbilstošiem ES finansējuma avotiem.

**IZGLĪTĪBAS JOMA**:

**1.Priekšlikums Padomes ieteikumam par Eiropas kvalifikāciju ietvarstruktūru mūžizglītībai un ar ko atceļ Eiropas Parlamenta un Padomes 2008. gada 23. aprīļa Ieteikumu par Eiropas kvalifikāciju ietvarstruktūras izveidošanu mūžizglītībai**

Ar Eiropas Parlamenta un Padomes Ieteikumu (2008. gada 23. aprīlis) par Eiropas kvalifikāciju ietvarstruktūras izveidošanu mūžizglītībai tika izveidots kopējs atsauces ietvars ar astoņiem kvalifikāciju līmeņiem, kas izteikti kā mācīšanās rezultāti ar augošā secībā sakārtotiem prasmju līmeņiem. Tie kalpo kā interpretācijas rīks starp dažādām kvalifikāciju sistēmām un to līmeņiem. Eiropas kvalifikāciju ietvarstruktūras mūžizglītībai (turpmāk - EKI) mērķis ir uzlabot kvalifikāciju caurskatāmību, salīdzināmību un pārnesi.

Dalībvalstis ir izstrādājušas vai izstrādā nacionālās kvalifikāciju ietvarstruktūras, kuru pamatā ir mācīšanās rezultāti, un pielīdzina tās EKI, izmantojot “pielīdzināšanas” procesu.

Secinājumu projektā tiek uzsvērts, ka pielīdzināšana EKI būtu jāveic ar nacionālo kvalifikāciju ietvarstruktūru vai, kur tās nepastāv, ar nacionālo kvalifikāciju sistēmu starpniecību.

EKI īstenošanā ES un valstu līmenī būtu jāiesaista plašs ieinteresēto personu loks, lai nodrošinātu plašu šīs ietvarstruktūras atbalstu.

Prasmju un kvalifikāciju caurskatāmība un atzīšana ir viena no jaunajām prioritātēm saskaņā ar Padomes un Komisijas 2015. gada kopīgo ziņojumu par stratēģiskā ietvara Eiropas sadarbībai izglītības un apmācības jomā īstenošanu (ET 2020). Minētajā ziņojumā ir uzsvērts, ka EKI būtu vēl jāpilnveido, lai kvalifikācijas padarītu caurskatāmākas un salīdzināmākas.

**Latvijas pozīcija:**

**Latvija atbalsta** Ieteikuma projekta pieņemšanu esošajā redakcijā.

**Latvija kopumā atbalsta** ES dalībvalstīs vienotas un skaidri definētas EKI izveidi un nostiprināšanu, tostarp saprotot, ka līdztekus formālām izglītības iestādēm arvien vairāk izglītības nodrošinātāju vidū darbojas arī privātā biznesa sektors, ir svarīgi, ka visām iesaistītajām pusēm ir skaidrs mehānisms, kā darba ņēmēju iegūtās zināšanas, prasmes un kompetences novērtējamas un salīdzināmas.   
**Latvija atbalsta** atsevišķas, padziļinātas diskusijas nepieciešamību par kvalifikāciju ietvarstruktūru un kredītpunktu savstarpējo sasaisti.

**Latvija atbalsta** starptautisko kvalifikāciju jautājuma iekļaušanu rekomendācijā, jo starptautisko kvalifikāciju īpatsvars var pieaug, kā arī lai nodrošinātu vienotu dalībvalstu pieeju nākotnē.

**2. Diskusiju dokuments “Sniegt izglītojamajiem iespējas paust savu viedokli: kā uzlabot un modernizēt mūsu sistēmas, lai nodrošinātu augstas kvalitātes izglītību visiem iedzīvotājiem”**

MT PRES mērķis ir turpināt apspriest veidus, kā nodrošināt visiem iedzīvotājiem pieejamu izglītību, kas veicina iekļautību daudzveidībā. ES politikas dokumentos iekļaujoša izglītība ir noteikta kā augsta prioritāte, tādēļ, lai ievērotu iepriekš ministru līmenī apstiprinātos principus attiecībā uz iekļautību un aktīvu pilsoniskumu, pamatojoties uz demokrātijas principiem, ir jādod iespēja izglītojamajiem paust savu viedokli un tas jāņem vērā politikas līmenī.

**Politikas diskusijai MT PRES ir izvirzījusi šādus jautājumus:**

1. Vēlreiz pievēršoties Padomes 2017. gada 17. februāra secinājumiem par iekļautību daudzveidībā, lai nodrošinātu augstas kvalitātes izglītību visiem iedzīvotājiem: Vienā no galvenajiem secinājumiem dalībvalstis tika aicinātas atbilstoši nacionālajiem apstākļiem/situācijai sekmēt: (1) pieejas, kas atbalsta izglītojamos izglītībā – tostarp, apkopojot studentu atsauksmes par mācību pieredzi; (2) iekļautības un taisnīguma noteikumus, ar kuriem cenšas kompensēt atšķirīgās sākotnējās situācijas, proti, noteikumus, kas aptver ne tikai iespēju vienlīdzīgumu. Kāda ir dalībvalstu rīcība, lai iekļautu izglītojamos un nodrošinātu viņiem iespējas paust savu viedokli?

2. Starptautiskā skolēnu novērtēšanas programma (*PISA*): Pašreizējie Starptautiskās skolēnu novērtēšanas programmas (*PISA*) rezultāti, kas galvenokārt pamatojas uz prasmēm lasīšanā, matemātikā un dabaszinībās, mums nekalpos kā labs rādītājs tam, vai tiek ievērotas demokrātiskās vērtības, kas veido kritiski domājošus un iesaistītus pilsoņus. Vajadzības gadījumā varētu apsvērt atšķirīgas un alternatīvas izvērtējuma formas. Tomēr Starptautiskās skolēnu novērtēšanas programmas (*PISA*) aptauja sniedz nozīmīgu informāciju par taisnīgumu, nevienlīdzību un studentu sociāli ekonomiskajām iezīmēm saistībā ar to pamatprasmju līmeņiem. Kā dalībvalstis gatavojas šos aspektus iekļaut savu izglītības sistēmu darbības izvērtējumā? Vai dalībvalstis uzskata, ka starptautiskā līmenī ir jādara vairāk, lai vāktu un analizētu datus par pilsoniskumu un iekļautību?

**Latvijas pozīcija:**

**Latvija atzinīgi novērtē** Maltas prezidentūras ministru politikas diskusijai izvēlēto tēmu, liekot uzsvaru uz izglītojamo iespējām paust savu viedokli par to, kā uzlabot un modernizēt izglītības sistēmas, lai nodrošinātu augstas kvalitātes izglītību visiem iedzīvotājiem.

**Atbildes uz jautājumiem:**

1. Vēlreiz pievēršoties Padomes 2017. gada 17. februāra secinājumiem par iekļautību daudzveidībā, lai nodrošinātu augstas kvalitātes izglītību visiem iedzīvotājiem:

Nozīmīgi izglītojamo viedokļa par mācību pieredzi apzināšanā ir gan starptautiskie pētījumi, piemēram, Ekonomiskās sadarbības un attīstības organizācijas (turpmāk – OECD) Starptautiskā skolēnu novērtēšanas programma (PISA) un Starptautiskais mācību vides pētījums (TALIS), gan arī plašas iespējas iesaistīties viedokļu sniegšanā un lēmumu pieņemšanā lokālā un nacionālā līmenī. Dalība abos pētījumos ir palīdzējusi gan veikt esošās sistēmas izvērtējumu, gan palīdzējusi izglītības sistēmas reformu īstenošanai.

Izglītojamo iesaiste viedokļa sniegšanā dažādos izglītības līmeņos ir noteikta nacionālajā likumdošanā, bet noteiktas aktivitātes tiek iniciētas arī izglītības iestāžu un pašvaldību līmenī.

Izglītības likums nosaka, ka izglītojamo pārstāvji tiek iesaistīti izglītības procesa un tā rezultātu apspriešanā un priekšlikumu sniegšanā izglītības kvalitātes uzlabošanai jau no pamatskolas līmeņa. Daudzās izglītības iestādēs aktīvi darbojas skolēnu padomes, kurām ir iespēja apmainīties viedokļiem arī pašvaldību līmenī, tādējādi veicinot pilsonisko prasmju attīstību.

Latvijas tiesību aktos ir atrunāta studējošo pašpārvaldes loma augstākās izglītības sistēmā, to pienākumi un tiesības, kas nodrošina iespējas studējošajiem demokrātiskā procedūrā paust savu viedokli par to, kā uzlabot un modernizēt augstāko izglītību. Latvijas Studentu apvienība sniedz atzinumus par studējošo intereses skarošo normatīvo aktu projektiem.

Profesionālajā izglītībā, piedaloties darba vidē balstītās mācībās, jauniešiem ir iespēja paust viedokli un aktīvi piedalīties savas nākotnes karjeras veidošanā.

Jautājumos par neformālās izglītības īstenošanu Latvijā būtiska ir Jaunatnes konsultatīvās padomes darbība, un iespēju jauniešiem un politikas veidotājiem aktualizēt problēmjautājumus savas valsts un Eiropas līmenī sniedz arī Strukturētais dialogs.

Šogad jau septīto reizi tika organizēta Jauniešu Saeima, kas ir Latvijas parlamenta projekts, kas jauniešiem dod iespēju paust un aizstāvēt savas idejas, kā arī tuvāk iepazīt deputātu ikdienu. Šī gada Jauniešu Saeimas centrālā tēma bija izglītība.

2. Starptautiskā skolēnu novērtēšanas programma (PISA):

Izvērtējot PISA 2015 rezultātus, Latvijai aktuāls ir jautājums par sociāli ekonomisko atšķirību negatīvo ietekmi uz izglītojamo vispārējo izglītības līmeni. Atbilstoši OECD rekomendācijām izglītības jomā un lai celtu izglītojamo vispārējo izglītības līmeni, Latvijā plānota gan izglītības satura reforma, gan ilgtspējīga skolu tīkla izveide.

Latvija atzinīgi vērtē to, ka PISA pētījumi piedāvā arvien lielākas iespējas novērtēt ne tikai kompetenci lasītprasmē, matemātikā un dabaszinātnēs, bet arī citus faktorus, kas veicina skolēnu iekļautību, pilsoniskumu un kritisko domāšanu.

Latvijas vēlas atzīmēt arī Starptautiskās izglītības sasniegumu novērtēšanas asociācijas Starptautisko pilsoniskās izglītības pētījumu, kurā piedalās arī Latvija, kura galvenais mērķis ir novērtēt jauniešu gatavību uzņemties dažādas pilsoņu lomas.

Politikas veidotājiem svarīgs būtu pilsoniskuma un iekļautības datu pētniecības sistēmiskums, jo visas Eiropas Savienības valstis visos pētījumos nepiedalās, vai pētījumi ir fragmentāri (piemēram, PISA 2018 globālā kompetence, kas tiks vērtēta vienu reizi). Tādēļ varētu tikt izvērtēta vienota alternatīva Eiropas līmenī.

**Saskaņošana**

Pozīciju projekti ir saskaņoti atbilstoši ar Ārlietu ministriju, Labklājības ministriju, Iekšlietu ministriju, Kultūras ministriju, Veselības ministriju un Finanšu ministriju.

Pozīciju projekti tiks saskaņoti Saeimas Eiropas lietu komisijas 2017. gada 19. maija sēdē.

**Latvijas delegācijas sastāvs**

Delegācijas vadītājs: Izglītības un zinātnes ministrijas valsts sekretāre Līga Lejiņa.

Delegācijā: Latvijas Republikas pastāvīgā pārstāvja Eiropas Savienībā vietnieks, vēstnieks Juris Štālmeistars, Izglītības un zinātnes ministrijas nozares padomniece Santa Ozoliņa.

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

*12.05.2017 16:08*

*3626*

*I.Stepanova, 67047905, iluta.stepanova@izm.gov.lv*